Henrik Haapala

Henrik Markku Mikael Haapala (s. 28. helmikuuta 1994 Lempäälä) on suomalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan vasen laitahyökkääjä.

Ura

Seuraura 
Haapala on Lempäälän Kisan kasvatti, mutta siirtyi myöhemmin Tapparan junioreihin. Hän voitti joukkueessa B2-nuorten Suomenmestaruuden vuonna 2011 ja C-nuorten SM-pronssia vuonna 2010. Haapala oli kaudella 2009–2010 tehoilla 15+43=58 myös koko C-nuorten SM-sarjan paras syöttäjä sekä toiseksi paras pistemies HIFK:n Ville Koskelan jälkeen.

SM-liigadebyyttinsä Haapala teki kaudella 2011–2012. Hän pelasi ensimmäisen ja kauden ainoaksi jääneen liigaottelunsa 21. helmikuuta 2012 vieraissa Jokereita vastaan vain 17-vuotiaana. Haapala merkittiin ottelussa heti Tapparan ykkösketjuun Jussi Makkosen ja Sami Venäläisen viereen ja hän sai jääaikaa 10.58 minuuttia. Haapala pelasi suurimman osan kaudestaan Tapparan A-nuorissa, joiden toiseksi paras pistemies ja syöttäjä Haapala oli Arttu Ilomäen jälkeen tehoilla 16+29=45.

Haapala esitti suhteellisen hyviä otteluita jo European Trophy -harjoitusotteluissa ja murtautui Tapparan SM-liigajoukkueeseen alkukaudella 2012–2013. Hän teki kauden avausottelussa ja uransa toisessa SM-liigaottelussa 14. syyskuuta 2012 paikallisvastustaja Tampereen Ilvestä vastaan kolme syöttöpistettä. Uransa viidennessä SM-liigaottelussa 22. syyskuuta 2012 Haapala teki liigauransa avausmaalin vieraissa Oulun Kärppiä vastaan. Hänen osumansa syntyi ylivoimalla ja jäi Tapparan 1–3-voittoon päättyneen ottelun ratkaisumaaliksi. Haapala sai ottelussa myös syöttöpisteen Teemu Aallon tekemään avausmaaliin. Hän muodosti alkukaudella tehokkaan kaksikon toisen Tappara-lupauksen, Aleksander Barkovin kanssa. Haapala teki kauden 12 ensimmäisessä ottelussaan 13 tehopistettä, mutta hän ei tehnyt sen jälkeen loppukauden 20 ottelussa ainuttakaan tehopistettä. Haapala kärsi loukkaantumisesta ja hän putosi kauden puolivälin paikkeilla Tapparan kokoonpanosta, pelaten kevätkaudella vain yhden ottelun. Haapala voitti kauden päätteeksi SM-hopeaa. Hän pelasi loppukevään lähinnä joukkueen A-nuorissa, joiden paras pistemies Haapala oli pudotuspeleissä tehoilla 3+4=7. Hän pelasi kauden aikana myös neljä Mestis-ottelua lainalla kasvattajaseurassaan LeKissä. Huhtikuussa 2013 Haapala teki 2+1-vuotisen jatkosopimuksen Tapparan kanssa.

Kaudella 2013–2014 Haapala vakiinnutti paikkansa Tapparan SM-liigajoukkueessa. Hän teki 36 runkosarjaottelussa tehot 1+3=4 ja 15 playoff-ottelussa tehot 2+1=3. Haapala nousi pudotuspeleissä varsinaiseksi ratkaisupelaajaksi, sillä hänen molemmat osumansa jäivät voittomaaleiksi. Haapalan liigauran ensimmäinen playoff-maali syntyi 24. maaliskuuta 2014 kolmannessa puolivälieräottelussa Pelicansia vastaan ja jäi Tapparan 3–1-voittoon päättyneen ottelun ratkaisumaaliksi. Hän nousi myös Tapparan sankariksi ratkaistuaan seitsemännen välieräottelun 12. huhtikuuta 2014 Rauman Lukkoa vastaan tehtyään ottelun 2–1-voittomaalin. Haapala voitti kauden päätteeksi SM-hopeaa.

Haapala pelasi kaudella 2014–2015 lonkkavaivojen vuoksi runkosarjassa vain 25 ottelua. Hän voitti kauden päätteeksi SM-hopeaa. Helmikuussa 2015 Haapala teki kaksivuotisen jatkosopimuksen Tapparan kanssa. Kauden 2015–2016 hän pelasi suurimmaksi osaksi joukkueen ykkösketjussa Jani Lajusen ja Kristian Kuuselan kanssa, paitsi kauden viimeisimmissä otteluissa. Haapala teki runkosarjassa kaikkiaan tehot 12+18=30. Kevään 2016 pudotuspeleissä hän teki kaksi voittomaalia, joista toinen syntyi 26. huhtikuuta 2016 kuudennessa finaaliottelussa Helsingin IFK:ta vastaan ja ratkaisi Tapparalle Suomenmestaruuden lukemin 2–1. Timo Susi ja Lasse Litma valitsivat Haapalan ottelun Alumnien tähtien ykköstähdeksi. Toukokuussa 2016 hänen sopimustaan Tapparan kanssa pidennettiin kahdella vuodella kevääseen 2019 saakka.

Kaudella 2016–2017 Haapala nousi SM-liigan eliittiin ja hän voitti koko runkosarjan piste- ja syöttöpörssin tehoilla 15+45=60. Hänet palkittiin pistepörssivoitostaan kauden päätteeksi Veli-Pekka Ketola -palkinnolla. Haapala valittiin myös SM-liigan lokakuun 2016 kuukauden pelaajaksi. Mestarien liigassa hän jakoi tehoilla 2+1=3 Tapparan sisäisen pistepörssin voiton Jukka Peltolan kanssa ja sisäisen maalipörssin voiton Manu Honkasen kanssa. Haapala voitti kauden päätteeksi Suomenmestaruuden, mutta hän ei kuitenkaan pelannut ratkaisevassa kuudennessa finaaliottelussa loukkaannuttuaan viidennessä ottelussa KalPan Sami Mutasen taklauksesta. Haapala valittiin SM-liigan tähdistökentälliseen.

Kesäkuussa 2017 NHL-varaamaton Haapala teki kaksivuotisen tulokassopimuksen Florida Panthersin kanssa. Hänen NHL-kausipalkkansa oli 832 500 dollaria. Syksyn 2017 harjoitusleirin päätteeksi Haapala lähetettiin AHL-joukkue Springfield Thunderbirdsiin. Hänet nostettiin ensimmäiseen NHL-otteluunsa 22. marraskuuta 2017 Toronto Maple Leafsia vastaan. Haapala merkittiin heti Panthersin kakkosketjuun Vincent Trocheckin ja Nick Bjugstadin viereen. Hän sai ottelussa jääaikaa 13.58 minuuttia ja keräsi myös yhden syöttöpisteen oltuaan kakkossyöttäjänä Bjugstadin tekemään maaliin. Hän pelasi Panthersissa viisi ottelua. AHL:ssä Haapala pelasi rikkonaisen alkukautensa 2017–2018 aikana 20 ottelua tehopistein 3+5=8, kunnes helmikuussa 2018 Panthers lainasi hänet loppukaudeksi Tapparaan. Haapala voitti kauden päätteeksi SM-hopeaa.

Haapala joutui kesällä 2018 jalkaleikkaukseen, joten häneltä jäi Florida Panthersin syksyn harjoitusleiri väliin. Kuntouduttuaan lokakuussa Haapala palasi Eurooppaan ja siirtyi loppukauden 2018–2019 kattavalla sopimuksella Sveitsin National Leaguen HC Luganoon. Joukkueessa pelasi hänen kanssaan Tapparassa samassa ketjussa pelannut Jani Lajunen. Haapala oli puolivälierissä Luganon paras pistemies ja syöttäjä tehoilla 1+4=5.

Kaudeksi 2019–2020 Haapala siirtyi kolmivuotisella sopimuksella KHL-seura Jokereihin. Kaudella 2020–2021 hän oli joukkueen neljänneksi paras pistemies tehoilla 8+18=26. Tammikuussa 2021 Haapala solmi kaksivuotisen ja kevääseen 2023 ulottuvan jatkosopimuksen Jokereiden kanssa. Kaudella 2021–2022 hän ei pelannut joukkueessa otteluakaan, kun Haapala joutui jo ennen kauden alkua elokuussa 2021 sivuun leikkaushoitoa vaatineen vamman vuoksi. Hänen arvioitiin palaavan kaukaloihin vasta viiden kuukauden ja helmikuun olympiatauon jälkeen. Maaliskuussa 2022 Haapala siirtyi loppukauden sopimuksella Tampereen Ilvekseen, Jokereiden jättäessä kauden kesken Venäjän ja Ukrainan sodan vuoksi. Hänen kuntouduttaan maaliskuussa 2022 Jokerit purki Haapalan sopimuksen joukkueen kauden päätyttyä ennenaikaisesti Venäjän ja Ukrainan sodan vuoksi. Haapala siirtyi loppukauden kattavalla sopimuksella SM-liigajoukkue Tampereen Ilvekseen. Hän oli pudotuspeleissä tehoilla 2+7=9 joukkueen paras syöttäjä ja Haapala jakoi sisäisen pistepörssin voiton Eemeli Suomen kanssa. Hän voitti kauden päätteeksi SM-pronssia. Heinäkuussa 2022 Haapala teki Ilveksen kanssa vuoden mittaisen jatkosopimuksen.

Maajoukkueura 

Haapala pelasi alle 20-vuotiaiden MM-kilpailuissa vuonna 2014, jolloin hän voitti maailmanmestaruuden. Vuotta aiemmin Haapala putosi viimeisten joukossa Suomen joukkueesta vuoden 2013 MM-turnaukseen. 

Haapala pelasi myös alle 18-vuotiaiden MM-kilpailuissa vuonna 2012. Hän jakoi tehoilla 4+6=10 Suomen sisäisen pistepörssin voiton Artturi Lehkosen kanssa sekä koko turnauksen pistepörssin toisen sijan. Valmennus valitsi Haapalan Suomen yhdeksi kolmesta parhaasta pelaajasta. Hänet valittiin myös Suomen ottelun parhaaksi pelaajaksi molempien Kanadaa vastaan pelattujen otteluiden päätteeksi; sekä alkulohkon ottelun että pronssiottelun. Yhteensä Haapala on pelannut 27 nuorten ja 20 poikien maaottelua.

Suomen A-maajoukkueessa Haapala on pelannut kahdeksan ottelua tehopistein 2+4=6. Hän teki A-maajoukkuedebyyttinsä Channel One Cupin Helsingin jäähallissa pelatussa avausottelussa 15. joulukuuta 2016 Tšekkiä vastaan. Haapala merkittiin heti Suomen ykkösketjun oikeaan laitaan Miro Aaltosen ja Teemu Hartikaisen viereen. Hän sai ottelussa syöttöpisteen Antti Erkinjuntin tekemään ylivoimamaaliin. Ensimmäisen A-maajoukkuemaalinsa hän teki seuraavassa ottelussa 17. joulukuuta 2016 Moskovan Megasport-urheilupalatsissa Ruotsia vastaan.

Tilastot

Lähteet

Viitteet 

Suomalaiset jääkiekkoilijat
Veli-Pekka Ketola -palkinnon voittajat
Tampereen Ilveksen pelaajat
Vuonna 1994 syntyneet
Elävät henkilöt